
           LINNAVARA- JA MAJANDUSAMET


SELETUSKIRI                                                                                                           22.06.2009
Narva Linnavolikogu määruse «Pakendiseaduses kohalikule omavalitsusele pandud 

ülesannete delegeerimine» eelnõu juurde
Määruse eelnõu koostamisel on aluseks võetud «Kohaliku omavalitsuse korralduse seaduse» § 22 lõige 2, Narva Linnavolikogu 29.06.2000.a määrusega nr 36/16 kinnitatud «Narva linna põhimääruse» punkt 4.5.1. ning «Pakendiseaduse»  § 171 lõige 4.
Eelnõu on ette valmistanud Narva Linnavalitsuse Linnavara- ja Majandusameti kommunaal-majandusosakonna keskkonnateenistuse peaspetsialist Arina Koroljova (tel 35 99 195; arina.koroljova@narva.ee) ning õigusliku analüüsi on eelnõule teinud LVMA üldosakonna jurist Mihhail Antonov (tel 35 99 255; mihhail.antonov@narva.ee).
Eelnõu § 1 kohaselt delegeerib Narva Linnavolikogu PakS § 171 lõikes 4 kohaliku omavalitsusorgani pädevusse antud küsimuste lahendamise Narva Linnavalitsusele. 

HMS § 91 lõige 2 reguleerib edasivolitust kohalikus omavalitsuses. Kui küsimuse otsustamine on seadusega antud kohaliku omavalitsuse pädevusse, siis igal konkreetsel juhul, kui küsimus ei ole seadusega antud valla- või linnavolikogu ainupädevusse, võib valla- või linnavolikogu määruse andmise edasi volitada valla- või linnavalitsusele.
KOKS § 22 lõige 2 ja Narva Linnavolikogu 29.06.2000.a määrusega nr 36/16 kinnitatud «Narva linna põhimääruse» punkt 4.5.1. ütlevad sõnaselgelt, et seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele.

Kohaliku omavalitsuse kui avaliku võimu kandja pädevusse antud küsimuste jagamine haldusorganite vahel võimaldab omavalitsuslike ülesannete senisest paindlikumat täitmist. 
Narva Linnavalitsuse poole on koostööleppe sõlmimise ettepanekuga pöördunud taaskasutus-organisatsioonid (OÜ Tootjavastutusorganisatsioon, Reg.kood 11544022), kes on huvitatud majandustegevuse alustamisest Narva linnas.
Vastavalt PakS § 171 lõikele 4 tagatisrahata pakendi jäätmete kogumiskohtade asukoht, kogumiskonteinerite miinimumarv ja miinimummaht iga kogumiskoha kohta ning nende tühjendamissagedus lepitakse kokku taaskasutusorganisatsiooni ja kohaliku omavalitsuse organi vahel. Kohaliku omavalitsuse organiga kokkuleppel võib pakendijäätmete kogumist korraldada ka nende tekkekohal kogumisena. Sel juhul võib kohaliku omavalitsuse organi nõusolekul vähendada pakendijäätmete kogumiskohtade tihedust ning kogumiseks ettenähtud konteinerite arvu ja mahtu.

Vastavate kokkulepete sõlmimisel juhindub Narva Linnavalitsus lisaks «Pakendiseadusele» ka «Jäätmeseadusest» ja selle alusel kehtestatud õigusaktidest. Narva linna haldusterritooriumil reguleerib pakendijäätmete kogumist muuhulgas Narva Linnavolikogu 14.02.2008 määrus nr 9 «Narva Jäätmehoolduseeskiri» (§-d 39-44).
Edasivolitus on formaalne määrus. Materiaalses mõttes pole tegemist määrusega – käesolev delegatsiooninorm ei sisalda üldkohustuslikke käitumiseeskirju ega konkretiseeri kehtivat õigust. Kuna spetsiaaldelegatsioonil puudub regulatiivne mõju haldusvälistele isikutele on tegemist halduse siseaktiga.
Tulenevalt ülaltoodust pole otstarbekas analüüsida käesolevas seletuskirjas õigustloovate aktide normitehnilisi aspekte, vastavalt Vabariigi Valitsuse 28.09.1999.a määrusega nr 279 «Õigustloovate aktide eelnõude normitehnika eeskiri» kehtestatud nõuetele. 
Määrusel puudub kokkupuude Euroopa Liidu õigusega ning edasivolitusega ei kaasne täiendavaid kulutusi linnaeelarve vahenditest. Määrus jõustub üldises korras vastavalt KOKS  § 23 lõikes 1 ja HMS § 93 lõikes 2 eksternsete määruste kohta sätestatule. Määruse eelnõu esitati kooskõlastamiseks kooskõlastuslehel märgitud isikutega.

